În timp ce companiile din statele membre bogate trimit angajați înalt calificați ca ingineri, jurnaliști sau bancheri să muncească peste granițe, muncitorii est-europeni sunt dominanți în sectoare precum cel al construcțiilor în țări ca Franța, Belgia și Germania.  În cadrul unui acord de compromis, miniștrii UE au convenit să-i excepteze temporar pe muncitorii din transport, cum ar fi șoferii de camioane, de la noile reglementări și să acorde companiilor o perioadă de tranziție de patru ani pentru a se adapta la schimbări.  Modificările vor duce și la introducerea principiului „plății egale pentru muncă egală“, astfel încât un muncitor detașat să poată primi aceleași plăți ca un muncitor local.  Acordul va fi supus dezbaterilor Parlamentului European înainte de implementarea oricăror modificări.  Oficialii cehi au avertizat că orice încercare nerezonabilă de a eroda libertatea muncitorilor va alimenta sentimentul anti-UE în această țară.  „Orice noi pași făcuți la nivelul UE care ar indica o lipsă de respect față de țările din Europa Centrală și de Est ar putea duce foarte curând la o atmosferă anti-UE“, a declarat Michaela Marksova, ministrul ceh al muncii.